Document ID: 32009D0092

ΑΠΌΦΑΣΗ ΤΗΣ ΕΠΙΤΡΟΠΉΣ
της 12ης Δεκεμβρίου 2008
για την έγκριση, σύμφωνα με την οδηγία 92/43/ΕΟΚ του Συμβουλίου, αρχικού καταλόγου τόπων κοινοτικής σημασίας για τη βιογεωγραφική περιοχή του Εύξεινου Πόντου
[κοινοποιηθείσα υπό τον αριθμό Ε(2008) 7974]
(2009/92/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (1), και ιδίως το τρίτο εδάφιο του άρθρου 4 παράγραφος 2,
Εκτιμώντας τα ακόλουθα:
(1)
Η βιογεωγραφική περιοχή του Ευξείνου Πόντου που αναφέρεται στο άρθρο 1 στοιχείο γ) σημείο iii) της οδηγίας 92/43/ΕΟΚ καλύπτει τμήματα της επικράτειας της Βουλγαρίας και της Ρουμανίας όπως διευκρινίζεται στο βιογεωγραφικό χάρτη που ενεκρίθη στις 20 Απριλίου 2005 από την επιτροπή που συγκροτήθηκε βάσει του άρθρου 20 της εν λόγω οδηγίας, εφεξής αναφερόμενη ως «επιτροπή οικολογικών ενδιαιτημάτων».
(2)
Είναι αναγκαίο στο πλαίσιο της διαδικασίας που δρομολογήθηκε το 1995 να επιτευχθούν περαιτέρω πρόοδοι όσον αφορά την ουσιαστική συγκρότηση του δικτύου Natura 2000, που αποτελεί καθοριστικής σημασίας στοιχείο της προστασίας της βιοποικιλότητας στην Κοινότητα.
(3)
Για τη βιογεωγραφική περιοχή του Ευξείνου Πόντου, οι κατάλογοι των προτεινόμενων τόπων κοινοτικής σημασίας κατά την έννοια του άρθρου 1 της οδηγίας 92/43/ΕΟΚ έχουν διαβιβαστεί στην Επιτροπή το Μάιο του 2004 και τον Ιανουάριο του 2008 σύμφωνα με το άρθρο 4 παράγραφος 1 της οδηγίας 92/43/ΕΟΚ, από τη Βουλγαρία και τη Ρουμανία.
(4)
Οι κατάλογοι των προτεινόμενων τόπων συνοδεύθηκαν με πληροφορίες για έκαστο εξ αυτών, οι οποίες υποβλήθηκαν με το δελτίο που καθιερώθηκε με την απόφαση 97/266/EΚ της Επιτροπής, της 18ης Δεκεμβρίου 1996, όσον αφορά έντυπο πληροφοριών για τους προτεινόμενους τόπους Natura 2000 (2).
(5)
Οι συγκεκριμένες πληροφορίες περιλαμβάνουν τον πλέον πρόσφατο και οριστικό χάρτη του εκάστοτε τόπου που διαβιβάζεται από το άμεσα ενδιαφερόμενο κράτος μέλος, την ονομασία, την τοποθεσία και την έκταση του τόπου καθώς και τα δεδομένα που προκύπτουν κατ’ εφαρμογή των κριτηρίων του παραρτήματος ΙΙΙ της οδηγίας 92/43/EΟΚ.
(6)
Βάσει του σχεδίου του καταλόγου που συνέταξε η Επιτροπή σε συμφωνία με τα άμεσα ενδιαφερόμενα κράτη μέλη, στο οποίο επίσης διευκρινίζονται οι τόποι με τύπους οικολογικών ενδιαιτημάτων ή βιολογικά είδη με προτεραιότητα, θα πρέπει να εγκριθεί κατάλογος των τελικά επιλεγόμενων τόπων κοινοτικής σημασίας.
(7)
Οι γνώσεις σχετικά με την ύπαρξη και την κατανομή των τύπων φυσικών ενδιαιτημάτων και των βιολογικών ειδών εξελίσσονται συνεχώς, συνεπεία της ασκούμενης επιτήρησης βάσει του άρθρου 11 της οδηγίας 92/43/EΟΚ. Ως εκ τούτου, η αξιολόγηση και η επιλογή τόπων σε κοινοτικό επίπεδο επιχειρήθηκε χρησιμοποιώντας τις επί του παρόντος βέλτιστες διαθέσιμες πληροφορίες.
(8)
Τα άμεσα ενδιαφερόμενα μέλη δεν έχουν προτείνει επαρκή αριθμό τόπων με αποτέλεσμα να μην ικανοποιούνται οι απαιτήσεις της οδηγίας 92/43/ΕΟΚ για ορισμένους τύπους οικολογικών ενδιαιτημάτων και ορισμένα βιολογικά είδη. Για τους εν λόγω τύπους οικολογικών ενδιαιτημάτων και τα αντίστοιχα βιολογικά είδη δεν είναι δυνατόν κατά συνέπεια να θεωρηθεί ότι έχει ολοκληρωθεί το δίκτυο. Λαμβάνοντας υπόψη την καθυστέρηση όσον αφορά την παραλαβή των πληροφοριών και την επίτευξη της συμφωνίας με τα κράτη μέλη, είναι αναγκαίο να εγκριθεί αρχικός κατάλογος τόπων, ο οποίος θα πρέπει να αναθεωρηθεί σύμφωνα με το άρθρο 4 της οδηγίας 92/43/ΕΟΚ.
(9)
Δεδομένου ότι οι γνώσεις όσον αφορά την ύπαρξη και την κατανομή ορισμένων τύπων οικολογικών ενδιαιτημάτων που αναφέρονται στο παράρτημα I και βιολογικών ειδών του παραρτήματος II της οδηγίας 92/43/ΕΟΚ παραμένουν ατελείς, δεν είναι δυνατό να θεωρηθεί ότι έχει ή ότι δεν έχει ολοκληρωθεί το δίκτυο. Ο αρχικός κατάλογος επιβάλλεται να αναθεωρηθεί, εν ανάγκη, σύμφωνα με τις διατάξεις του άρθρου 4 της οδηγίας 92/43/EΟΚ.
(10)
Τα μέτρα που προβλέπει η παρούσα απόφαση είναι σύμφωνα με τη γνώμη της επιτροπής οικολογικών ενδιαιτημάτων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Ο αρχικός κατάλογος τόπων κοινοτικής σημασίας για τη βιογεωγραφική περιοχή του Ευξείνου Πόντου σύμφωνα με το τρίτο εδάφιο του άρθρου 4 παράγραφος 2 της οδηγίας 92/43/ΕΟΚ επισυνάπτεται ως παράρτημα στην παρούσα απόφαση.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 12 Δεκεμβρίου 2008.

Labels: 12
20